કાર્યાલયમાં બાળાસાહેબ હોય એટલે તેમનું બધે જ ધ્યાન રહેતું. ભારતીય મજદૂર સંઘના આગેવાન કાર્યકર શ્રી ગો. કા. આઠવલે આવે એટલે કાર્યાલયમાં આવતા. બાળાસાહેબ નરકેસરી પ્રકાશન સંસ્થાના અધ્યક્ષ હતા ત્યારે શ્રી આઠવલે ત્યાંના કર્મચારી સંઘના અધ્યક્ષ હતા. ઉનાળામાં એક દિવસ જવાહરનગર ઓર્ડિનન્સ ફેક્ટરી સામે ઝાંપા આગળ સભા કરી અને કાર્યકરોની મુલાકાત વગેરે આટોપી રાતે દસ વાગ્યે તેઓ કાર્યાલયમાં આવ્યા. બાળાસાહેબ, પાંડુરંગ પંત ક્ષીરસાગર અને અન્ય કેટલાક જણ ખીજડાના ઝાડ નીચે ઓટલા પર બેઠા હતા. આઠવલે હાથપગ ધોઈ ભોજનગૃહમાં પહોંચ્યા ત્યાં તો તેમની પાછળ પાછળ પાંડુરંગ પંત ક્ષીરસાગર ટુવાલ લઈ અંદર ગયા. શ્રી મંગળપ્રસાદને તેમની જમવાની વ્યવસ્થા કરવા કહ્યું. આઠવલે કહે, ‘પંત, હું આવ્યો જ છું ને ! તમે શા માટે તકલીફ લીધી ?’ પાંડુરંગ પંત હસ્યા અને બોલ્યા, ‘અરે બાબા, સરસંઘચાલકને બધાની ચિંતા. તેઓ કહે, ‘આઠવલે મોટાભાગે બહારગામથી આવ્યો લાગે છે. થાકીને આવ્યો હશે. તેની પૂછપરછ કરો અને જમવાની વ્યવસ્થા ગોઠવો.’